SKRIFTLIG FORESPØRGSEL E-2485/00

af Isidoro Sánchez García (ELDR) til Rådet

(24. juli 2000)

Om: Den Europæiske Unions eksterne forbindelser med Latinamerika under det franske formandskab

Den franske præsident, Jacques Chirac, sagde i sin tale til Europa-Parlamentet under præsentation af Rådets aktiviteter for andet halvår 2000, at Den Europæiske Unions rolle i international sammenhæng skulle styrkes.

Hvordan agter Rådet at udforme Den Europæiske Unions eksterne forbindelse med Latinamerika?

Svar

(9. november 2000)

1. Rådet er af den opfattelse, at en udmøntning af de retningslinjer, som Den Europæiske Union og landene i Latinamerika har udstukket, og de bilaterale forpligtelser, som de har påtaget sig inden for den allerede eksisterende institutionelle ramme, vil kunne bidrage effektivt til at styrke EU's rolle i international sammenhæng. For så vidt angår disse retningslinjers og forpligtelsers indhold kan der mere specifikt henvises til det første topmøde mellem stats- og regeringscheferne for EU-medlemsstaterne og landene i Latinamerika og Caribien (den 28.-29. juni 1999 i Rio de Janeiro) og til IX. ministermøde mellem EU og Rio-Gruppen (den 24. februar 2000 i Vilamoura). Der erindres om, at der umiddelbart forud for og umiddelbart efter sidstnævnte møde fandt andre møder sted i en geografisk set snævrere kreds (ministermøder mellem EU og Mexico, EU og Andesfællesskabet samt EU og Mercosur/Chile og Bolivia), og at disse også har medvirket til at fastlægge mere specifikke samarbejdsmål.

De således fastlagte rammer og mål for samarbejdet vil i nær fremtid kunne uddybes og forbedres. Derved kan de bidrage til udformningen af et strategisk partnerskab inden for politik, økonomi, sociale spørgsmål, miljø, uddannelse, kultur, menneskelige relationer samt teknik og videnskab.

2. Det partnerskab, som blev udformet i Vilamoura, tager sigte på så forskellige emner som:

- den rolle, som den internationale ordning og de regionale ordninger til fremme og beskyttelse af menneskerettighederne og de grundlæggende frihedsrettigheder skal spille;

- udryddelse af fattigdom, marginalisering og social udelukkelse og nedbringelse af den økonomiske ulighed i samfundet;

- overholdelse af folkerettens og den humanitære folkerets principper og bestemmelser;

- intensivering af samarbejdet om emner af fælles interesse i internationale fora;

- koordination af bekæmpelsen af det internationale narkotikaproblem, organiseret kriminalitet og terrorisme;

- forebyggelse af naturkatastrofer som led i udviklingspolitikken;

- bæredygtig udvikling, herunder bevarelse af verdens skove og en fornuftig udnyttelse af skovressourcerne;

- regional integration;

- det bi-regionale samarbejde med henblik på styrkelse af de nationale systemer og etablering af ordninger til forebyggelse og systemer til tidlig varsling af internationale finanskriser.

Det er således op til fællesskabsinstanserne, og navnlig til Rådet for Den Europæiske Union, at træffe de nødvendige foranstaltninger til en intensivering af samarbejdet med Latinamerika om bl.a. ovennævnte emner.

3. Der erindres om, at der i det franske formandskabs program for andet halvår 2000 især lægges vægt på, at dialogen med underregionerne i Latinamerika fortsættes på de regelmæssige møder med de regionale grupper, der finder sted i tilknytning til FN's Generalforsamling. Det anføres ligeledes, at formandskabet vil foreslå sine partnere, at man overvejer en revision af den fælles holdning vedrørende Cuba og en eventuel genoptagelse af den politiske dialog med landet.

4. De kompetente instanser i Rådet for Den Europæiske Union vil, når tiden er moden, og hvis det er relevant, opstille de nødvendige regler for, hvordan forbindelserne med landene i Latinamerika uddybes og udvides. De ønsker på den måde at bidrage til at styrke EU's rolle i international sammenhæng som foreslået af formanden for Det Europæiske Råd, Jacques Chirac, i dennes tale til Europa-Parlamentet.